PSTC กำไร Q2 “ออล์ไทม์ไฮ”! จ่อบันทึกรายได้โรงไฟฟ้าเต็มสูบ
PSTC กำไร Q2/60 "ออล์ไทม์ไฮ"! แตะ 25 ล้านบาท จ่อบันทึกรายได้โรงไฟฟ้าเต็มสูบ หลังเดินเครื่องเต็มกำลังกว่า 98% จาก Q1/60 เดินเครื่องได้เพียง 60% พร้อมทยอยจ่ายไฟฟ้าเข้าระบบเพิ่มเติมเป็น 30 MW จากเดิม 5.2 MW
12 ก.ค. 2560

“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของบริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC พบว่า PSTC เตรียมประกาศผลการดำเนินงานประจำไตรมาส 2/60 เติบโตเพิ่มขึ้นทำสถิติสูงสุดใหม่ (All Time High) และยังคงมีแนวโน้มปรับตัวเพิ่มขึ้นอีกในไตรมาสต่อๆ ไป โดยในไตรมาส 2/60 กำไรเพิ่มขึ้นเป็นผลมาจากการทยอยรับรู้รายได้จากโรงไฟฟ้าชีวมวลและโซลาร์ฟาร์มที่สามารถเดินเครื่องได้เต็มกำลังกว่า 98% ตลอดระยะเวลา 3 เดือน ขณะที่ไตรมาส 1/60 เดินเครื่องได้เพียง 60% เท่านั้น นอกจากนี้ยังทยอยจ่ายไฟฟ้าเพิ่มเติมจากเดิมที่มีเพียง 5.2 MW เป็น 30 MW ในปีนี้
ขณะที่ ราคาหุ้น PSTC ปิดตลาดวานนี้ (12 ก.ค.) อยู่ที่ระดับ 0.75 บาท ไม่เปลี่ยนแปลง ด้วยมูลค่าซื้อขาย 6.34 ล้านบาท โดยราคาหุ้นยังมีอัพไซด์จากราคาเป้าหมายสูงสุดที่นักวิเคราะห์ให้ที่ 1.05 บาท อยู่ 40% ทั้งนี้ P/BV ณ วันที่ 11 ก.ค.60 อยู่ที่ 2.42 เท่า
 
โดย บล.โนมูระ พัฒนสิน ระบุในบทวิเคราะห์ แนะนำซื้อ PSTC ให้ราคาเป้าหมาย 1.05 บาทต่อหุ้น โดยราคาหุ้นปัจจุบันเป็นจุดเข้าซื้อที่ดีและเหมาะสมกับสถานการณ์ตลาดรวมปัจจุบัน มี Upside สูงและปัจจุบันซื้อขายที่ PER17F เพียง 14.8x
ทั้งนี้คาดกำไรสุทธิในไตรมาส 2/60 จะทำ All-time high ใหม่ที่ 25.07 ล้านบาท เติบโต 409% เทียบช่วงเดียวกันของปีก่อน หรือโต 104% เทียบกับไตรมาสก่อน จากรับรู้รายได้โรงไฟฟ้าชีวมวลและ Solar farm เต็มไตรมาส และบ่งชี้ฐานกำไรเร่งตัวขึ้นต่อเนื่องจากการทยอยรับรู้รายได้จากโรงไฟฟ้าตามลำดับ
ส่วนรายได้รวมคาดเติบโตที่ระดับ 238.94 ล้านบาท เติบโต 10.3% เทียบช่วงเดียวกันของปีก่อน หรือเติบโต 11.1% เทียบกับไตรมาสก่อน จากแรงหนุนบันทึกรายได้จากโรงไฟฟ้าเพิ่มขึ้น เนื่องจากในไตรมาส 1/60 โรงไฟฟ้าชีวมวลยังอยู่ในช่วง Test-run ทำให้เดินเครื่องได้เพียง 60%
อย่างไรก็ตาม ไตรมาส 2/60 สามารถเดินเครื่องได้เต็มกำลังกว่า 98% ตลอดระยะเวลา 3 เดือน มีเพียงปิดปรับปรุง Minor ส่งผลให้คาดรายได้ส่วนของโรงไฟฟ้าที่ 123.1 ล้านบาท เติบโต 273.6% เทียบช่วงเดียวกันของปีก่อน หรือเติบโต 20% เทียบกับไตรมาสก่อน
ด้านค่าใช้จ่าย SG&amp;A คาดเพิ่มขึ้นเล็กน้อย จากค่าดำเนินงานเข้าร่วมประมูล Solar Farm สหกรณ์ในเดือนมิ.ย.60 และจากอานิสงค์บวกของสัดส่วนกำไรมาจากโรงไฟฟ้ามากขึ้น ส่งผลดีให้อัตรากำไรทำจุดสูงสุดใหม่ในไตรมาสนี้ อัตรากำไรขั้นต้น GPM ที่ 35.1% (ไตรมาส 1/60 อยู่ที่ 31.3%) และอัตรากำไรสุทธิ (NPM) ที่ 10.5% (ไตรมาส 1/60 อยู่ที่ 5.7%)
โดยไตรมาส 3/60 จะสามารถรับรู้รายได้ 24 MW เต็มกำลังและบันทึก 30 MW บางส่วน ขณะที่ไตรมาส 4/60 จะสามารถรับรู้รายได้โรงไฟฟ้าเต็ม 38.3 MW โดยระยะสั้นคาดไตรมาส 2/60 จะทำกำไร All time high ใหม่ที่ 2 เพิ่มขึ้นเด่นทั้งช่วงเดียวกันของปีก่อนและจากไตรมาสก่อน
นอกจากนี้คาดกำไรปี 60 จะ Turnaround แรง จากโรงไฟฟ้าทยอย COD จากเดิมที่มีเพียง 5.2 MW เป็น 30 MW และยังคาดกำไรสุทธิจะเร่งตัวขึ้น ทำ All time high ใหม่ทุกไตรมาส ตั้งแต่ไตรมาส 2/60-4/60 ต่อเนื่อง จากเตรียมรับรู้รายได้จากโรงไฟฟ้าชีวภาพเต็มกำลัง 6 MW ในไตรมาส 3/60 หลังจากปิดปรับปรุงใหญ่ในไตรมาส 2/60
อย่างไรก็ตาม ประเด็นความน่าสนใจของ PSTC อยู่ที่ Potential Upside จากการได้รับสัญญาขายไฟเพิ่มของ Solar Farm สหกรณ์ ในเบื้องต้น ให้น้ำหนัก PSTC มีโอกาสประสบความสำเร็จ เจรจากับสหกรณ์ 1 แห่งหรือกำลังการผลิต 5 MW
รวมทั้งการเปิดประมูล SPP Hybrid 300 MW คาดจะจับมือกับพันธมิตรที่มีวัตถุดิบเหลือใช้จากเกษตรกรรม เช่นผู้ผลิตน้ำตาล ผู้ผลิตมันสำปะหลัง เป็นต้น สำหรับโรงไฟฟ้าชีวมวล กำลังผลิต 10 MW-50 MW ขณะที่คาดว่า P/BV ปี 60 จะอยู่ที่ 2.39 เท่า, ปี 61 อยู่ที่ 2.35 เท่า และปี 62 อยู่ที่ 2.34 เท่า